O‘zbekiston Respublikasining Jinoyat kodeksi hamda O‘zbekiston Respublikasining Jinoyat-protsessual kodeksini amalga kiritish tartibi to‘g‘risida

O‘zbekiston Respublikasi Oliy Kengashi qaror qiladi:
 1. O‘zbekiston Respublikasining Jinoyat kodeksi hamda O‘zbekiston Respublikasining Jinoyat-protsessual kodeksi 1995-yilning 1-aprelidan amalga kiritilsin.
 2. 1959-yil 21-mayda qabul qilingan O‘zbekiston Respublikasining Jinoyat kodeksiga muvofiq 1995-yilning 1-apreliga qadar hukm qilingan, sodir etgan qilmishlari 1994-yil 22-sentabrda qabul qilingan O‘zbekiston Respublikasining Jinoyat kodeksiga binoan jinoiy deb topilmaydigan shaxslar jazoning barcha turidan (asosiy va qo‘shimcha jazodan) ozod qilinsin.
 3. 1994-yil 22-sentabrda qabul qilingan O‘zbekiston Respublikasining Jinoyat kodeksiga muvofiq jinoiy deb topilmaydigan qilmishlarga doir surishtiruv, dastlabki tergov va sud organlarining yuritishidagi ishlar tugatilsin.
 4. 1959-yil 21-mayda qabul qilingan O‘zbekiston Respublikasining Jinoyat kodeksiga muvofiq hukm qilingan, jazoni o‘tab bo‘lmagan shaxslarga nisbatan tayinlangan jazo choralari, basharti, 1994-yil 22-sentabrda qabul qilingan O‘zbekiston Respublikasi Jinoyat kodeksining tegishli moddasida nazarda tutilganiga nisbatan og‘irroq bo‘lsa, 1994-yil 22-sentabrda qabul qilingan Jinoyat kodeksiga muvofiq holga keltirilsin. Jazo chorasi sudlar tomonidan 1994-yil 22-sentabrda qabul qilingan O‘zbekiston Respublikasi Jinoyat kodeksining tegishli moddasida belgilangan eng ko‘p jazo chorasiga qadar kamaytiriladi.
 5. Ozodlikdan shartli ravishda mahrum qilib, mahkumni mehnatga majburan jalb etish (1959-yil 21-mayda qabul qilingan O‘zbekiston Respublikasining Jinoyat kodeksi 232-moddasi) yoki hukmning ijrosini kechiktirish (1959-yil 21-mayda qabul qilingan O‘zbekiston Respublikasining Jinoyat kodeksi 441-moddasi) qo‘llanilgan shaxslarga nisbatan shartli hukm qilish (1994-yil 22-sentabrda qabul qilingan O‘zbekiston Respublikasining Jinoyat kodeksi 72-moddasi) bilan almashtirilsin.
 6. Ozodlikdan mahrum etish joylaridan shartli ravishda ozod qilib, mahkumni mehnatga majburan jalb etish (1959-yil 21-mayda qabul qilingan O‘zbekiston Respublikasining Jinoyat kodeksi 502-moddasi) qo‘llanilgan shaxslarga nisbatan jazoning o‘talmagan qismi 1994-yil 22-sentabrda qabul qilingan O‘zbekiston Respublikasi Jinoyat kodeksining 74-moddasida nazarda tutilgan tartibda yengilroq jazo bilan almashtirilsin.
 7. Axloq tuzatish-mehnat yoki tarbiya-mehnat koloniyalarida ozodlikdan mahrum etish tariqasidagi jazoni o‘tayotgan shaxslarni saqlash tartibi 1994-yil 22-sentabrda qabul qilingan O‘zbekiston Respublikasining Jinoyat kodeksiga muvofiq holga keltirilsin.
 8. Ushbu qarorning 2-bandiga muvofiq jazodan ozod qilingan shaxslar, shuningdek 1994-yil 22-sentabrda qabul qilingan O‘zbekiston Respublikasining Jinoyat kodeksiga muvofiq jinoiy deb topilmaydigan qilmishlar uchun hukm qilinib, jazoni ilgari o‘tab chiqqan yoki jazoni o‘tashdan muddatidan ilgari ozod qilingan shaxslar sudlanmagan deb hisoblansin.
 9. Ushbu qarorning ijrosi:
 a) 2, 4, 5, 6, 7-bandlarda uqtirilgan shaxslarga nisbatan — ana shu shaxslarga nisbatan hukmlarni ijro etuvchi organlarning taqdimnomasiga binoan jazoni o‘tash joylaridagi sudlar zimmasiga;
 b) 3-bandga muvofiq tugatilishi lozim bo‘lgan ishlarga nisbatan — surishtiruv, dastlabki tergov organlari va sudlar zimmasiga yuklatilsin.
 10. Ushbu qaror 2—7-bandlarining ijrosi 1995-yilning 1-oktabriga qadar amalga oshirilsin.
 11. O‘zbekiston Respublikasi Oliy sudi, O‘zbekiston Respublikasi Prokuraturasi va O‘zbekiston Respublikasi Ichki ishlar vazirligi ushbu qarorning ijrosini ta’minlasinlar.
 12. O‘zbekiston Respublikasi Vazirlar Mahkamasi:
 uch oylik muddat ichida O‘zbekiston Respublikasining Oliy Kengashiga O‘zbekiston Respublikasining qonunlarini 1994-yil 22-sentabrda qabul qilingan O‘zbekiston Respublikasining Jinoyat kodeksiga hamda Jinoyat-protsessual kodeksiga muvofiq holga keltirish to‘g‘risida takliflar taqdim etsin;
 O‘zbekiston Respublikasi Hukumatining qarorlarini 1994-yil 22-sentabrda qabul qilingan O‘zbekiston Respublikasining Jinoyat kodeksi hamda Jinoyat-protsessual kodeksiga muvofiq holga keltirsin;
 Respublika vazirliklari, Davlat qo‘mitalari va idoralari 1994-yil 22-sentabrda qabul qilingan O‘zbekiston Respublikasining Jinoyat kodeksi hamda Jinoyat-protsessual kodeksiga zid keladigan o‘zlarining normativ hujjatlarini qayta ko‘rib chiqishlari va bekor qilishlarini ta’minlasin;
 1994-yil 22-sentabrda qabul qilingan O‘zbekiston Respublikasining Jinoyat kodeksi va Jinoyat-protsessual kodeksidan kelib chiqadigan normativ hujjatlar 1996-yilning 1-yanvariga qadar ishlab chiqilishini ta’minlasin.
 13. O‘zbekiston Respublikasi Adliya vazirligi ikki oylik muddat ichida 1994-yil 22-sentabrda qabul qilingan O‘zbekiston Respublikasining Jinoyat kodeksi hamda Jinoyat-protsessual kodeksi nashr etilishini ta’minlasin.